早夏青龍寺致齋憑眺感物因書十四韻
作者：權德輿
朝代：唐

paragraphs: 曉出文昌宮，憩茲青蓮宇。
潔齋奉明祀，憑覽傷夐古。
秦爲三月火，漢乃一抔土。
詐力自湮淪，霸儀終莽鹵。
中南橫峻極，積翠洩雲雨。
首夏諒清和，芳陰接場圃。
仁祠閟嚴淨，稽首洗靈府。
虛室僧正禪，危梁燕初乳。
通莊走聲利，結駟乃旁午。
觀化復何如，刳心信爲愈。
盛時忽過量，弱質本無取。
靜永環中樞，益愧腰下組。
塵勞期抖擻，陟降聊俯僂。
遺韻留壁間，淒然感東武。